Kedves Barátom!

Most, hogy a jubileumi ünnepségsorozat végéhez értünk eljött az ideje annak, hogy téged is tájékoztassalak a történtekről.

1837. augusztus 22.-én két év után fejeződtek be Zitterbarth Mátyás építész munkálatai, melyek során felépült a Pesti Magyar Színház. Igen, Pesti Magyar Színház, akkoriban úgy nevezték el, Nemzeti Színháznak csak 1840-től hívjuk eme jelenséget. Nem mondhatom, hogy a társulatot, vagy épületet, hiszen mindkettő rengeteget változott a hosszú évek során. A száz éve történt megnyitó Vörösmarty Mihály Árpád ébredése című, kifejezetten erre az alkalomra íródott darabjával kezdődött. Ezzel az előadással indult anno az első, huszonötödik évfordulós jubileum is 1862-ben. Nem meglepő módon a mostani ünnepélysorozatot nyitányában is ez szerepelt. Ám ne szaladjunk ennyire előre, csak egy kis áttekintést szerettem volna nyújtani Neked, Barátom.

Különlegessége még az idei ünneplésnek, hogy elkéstünk. A százéves évfordulóra az idén mindössze néhány vezércikk emlékeztetett, a színház tagjai augusztusban még vakációztak. Kissé én is meglepődtem a hozzáálláson, a közönségben viszont nem keltett nagy zavart az eset. Véleményem szerint egy estére meg lehetett volna szakítani az üdüléseket, és méltón megemlékezhettünk volna azokra, kik ennél jóval többet áldoztak a színház létrehozására. Hanem azzal vitatkozni én sem tudok, hogy októberben is lehet hasonlóan szép születésnapi szertartást tartani.

Tehát a tegnapi napon lezajlott a köszöntő, mely egy díszüléssel kezdődött az Akadémián. Ezen az ülésen Horthy Miklós kormányzó is megjelent feleségével. Az Operaház vegyes kara Hiszek egyet énekelt, ezután Hóman Bálint kultuszminiszter úr megnyitóbeszédet mondott, elhangzott, hogy a színház igazgatója elnyerte a magyar érdemrend tiszti keresztjét a kormányzótól, valamint az örökös tagok kinevezéséről is szó esett. Az államtitkár ismertette a színház történetét, Kiss Ferenc elszavalt egy gyönyörű ódát Szabó Lőrinctől, József herceg is szólt pár szólt, majd dr Németh Antal tartott előadást. Számos érdekes dolog történt még az ünnepség első részén, különböző irodalmi és társadalmi egyesületek üdvözölték a jubiláló színházat, ám az én tetszésemet az esti díszelőadás jobban elnyerte.

A bevett szokás szerint megnézhettük az Árpád ébredését, azontúl Bajor Gizi elmondta Herczeg Ferenc köszöntőjét, ez nagy sikert aratott. Rövid szünetet követően az első magyar operát, Ruzicska Józseftől a Béla futását játszották el az Operaház tagjai. A Szózattal fejeztük be ezt az eseményt, és csaknem kétszázan a Kaszinóba vonultunk a kultuszminiszter hívására. Erről szívesebben mesélnék Neked személyesen, ahogy a Náday Béláról is, ám a tragédiát már biztosan hallottad. Rég találkoztunk, így szeretnélek meginvitálni egy fővárosi hétvégére. Az időpont Rajtad áll, Barátom, ám kérlek, mihamarabb jelezz vissza, hogy lenne-e kedved a programhoz!

Sok szeretettel:

Szerb Szilárd

régi jó barátod, a Nemzeti Színház főügyelője

Budapest, 1937. október 26.